SKRIFTLIG FORESPØRGSEL E-0654/01

af Jan Mulder (ELDR) til Kommissionen

(6. marts 2001)

Om: Destruktion af hele kvægbestanden ved konstatering af et enkelt BSE-tilfælde i en landbrugsbedrift

Kommissionen har hidtil indtaget det standpunkt, at det er op til medlemsstaterne at træffe afgørelse om, hvorledes de vil handle, når der konstateres et enkelt BSE-tilfælde i en landbrugsbedrift: enten destruktion af hele kvægbestanden eller destruktion af den såkaldte kohort. Rent faktisk anvender medlemsstaterne begge alternativer.

1. Kommissionen bedes oplyse, hvilken videnskabelig udtalelse og hvilket udvalg den baserer sit standpunkt på?

2. Mener Kommissionen, at såfremt dette standpunkt i medlemsstaterne er baseret på forsigtighedsprincippet dette princip skal finde ensartet anvendelse i hele Den Europæiske Union i forbindelse med markedets enhed?

3. Er Kommissionen om nødvendigt rede til hurtigst muligt at undersøge, om destruktionen af hele kvægbestanden er nødvendig, når der konstateres et enkelt BSE-tilfælde i en landbrugsbedrift?

Svar afgivet på Kommissionens vegne af David Byrne

(6. juni 2001)

De nuværende regler for behandling ved mistanke om eller bekræftet forekomst af sygdommen BSE (bovin spongiform encephalopati) er fastlagt i Kommissionens beslutning 98/272/EF af 23. april 1998 om epidemiologisk overvågning for overførbare spongiforme encephalopatier og om ændring af beslutning 94/474/EF(1) samt i beslutning 2000/764 af 29. november 2000 om BSE-test af kvæg og om ændring af

beslutning 98/272/EF om epidemiologisk overvågning for overførbare spongiforme encephalopatier(2) (i beslutningens ændrede form). Disse beslutninger indeholder, ud over regler om overvågning og kontrol med overførbare spongiforme encephalopatier (TSE), også regler om destruktion af BSE-positive dyr. Beslutningerne indeholder derimod ingen regler for behandlingen af andre dyr i samme besætning.

Imidlertid stillede Kommissionen i 1998 forslag til Europa-Parlamentets og Rådets forordning om overførbare spongiforme encephalopatier(3), som bl.a. indeholdt regler for de foranstaltninger, der skulle træffes efter bekræftelse af BSE-tilfælde. I henhold til Parlamentets ændringsforslag efter førstebehandling blev nedslagtning af hele besætninger føjet til de to andre udryddelsesforanstaltninger, som Kommissionen havde foreslået, dvs. slagtning af fødsels- og opdrætskohorter og af afkomskohorter. For nylig vedtog Parlamentet i sin anden behandling en udtalelse om dette forslag, som træder i kraft fra 1. juli 2001.

Den 15. september 2000 vedtog Den Videnskabelige Styringskomité (SSC) en udtalelse om aflivning af kvæg i forbindelse med BSE. Af udtalelsen fremgår det, at udryddelse af den smittede kohort (generation) er mere effektiv end destruktion af hele besætninger. Det fremgår imidlertid også, at sidstnævnte metode er den næstbedste, hvis ikke kohorten kan spores på pålidelig vis.

Medlemsstaternes forsigtighedsforanstaltninger, som består i at aflive kreaturer i besætninger, i hvilke der er konstateret BSE, har til formål at udrydde andre tilfælde, som ikke er blevet opdaget, og at forhindre fremtidige BSE-tilfælde i at opstå. Med videnskabelig rådgivning og forsigtighedsprincippet som grundlag er institutionerne nu i færd med at vedtage permanent fællesskabslovgivning på basis af EF-traktatens artikel 98 (tidl. artikel 100A). Den resulterende forordning skal erstatte Fællesskabets eksisterende forsigtighedsforanstaltninger vedrørende BSE såvel som de nationale udryddelsesforanstaltninger.

Med henblik på gennemførelse af udtalelsen fra Den Videnskabelige Styringskomité (SSC) om de udryddelsesstrategier, der blev vedtaget efter udvalgets oprindelige forslag, agter Kommissionen, inden forordningen træder i kraft, at vurdere behovet for mere udførlige regler om, hvordan de indeholdte bestemmelser om udryddelse skal udføres i praksis. Der forventes inden længe vedtaget en anmodning til Den Stående Veterinærkomité om en udtalelse i spørgsmålet.

(1) EFT L 122 af 24.4.1998.

(2) EFT L 305 af 6.12.2000.

(3) EFT C 45 af 19.2.1999.